b'\n_START_ARTICLE_\nC\xc3\xa9line Dion\n_START_SECTION_\nBaggrund\n_START_PARAGRAPH_\nCeline er den yngste af en b\xc3\xb8rneflok p\xc3\xa5 14. Hun var allerede som barn vild med at synge og optr\xc3\xa6de og allerede da hun var 5\xc2\xbd \xc3\xa5r gammelt, optr\xc3\xa5dte hun ved sin brors bryllup. Da hun var 10 \xc3\xa5r optr\xc3\xa5dte hun i weekenderne p\xc3\xa5 for\xc3\xa6ldrenes bar._NEWLINE_Som 12 \xc3\xa5rig komponerede og indspillede hun sammen med sin mor og en bror en sang. Denne sang imponerede popmanageren og produceren Ren\xc3\xa9 Ang\xc3\xa9lil s\xc3\xa5 meget, at han gik ud og bel\xc3\xa5nte sit hus for at kunne finansiere Celines debut album, som blev udgivet i 1981, hvor hun var bare 13 \xc3\xa5r gammel._NEWLINE_Trods en aldersforskel p\xc3\xa5 26 \xc3\xa5r forelskede Celine Dion sig i manageren Ren\xc3\xa9 Ang\xc3\xa9lil, som havde st\xc3\xa5et bag hende fra starten. De blev gift 17. december 1994. I 2001 fik Celine og Rene sammen s\xc3\xb8nnen Rene-Charles Angelil. 23. oktober 2010 f\xc3\xb8dte Celine  tvillingedrenge p\xc3\xa5 St. Mary\'s Medical Center i Florida. Den f\xc3\xb8rste dreng blev f\xc3\xb8dt 11:11, og den anden dreng blev f\xc3\xb8dt 11:12. _NEWLINE_Dette blev offentliggjort ca. 6 timer efter f\xc3\xb8dslen, hvor C\xc3\xa9lines mand, Ren\xc3\xa9, deltog i en pressekonference, hvor han ogs\xc3\xa5 fortalte, at han selv klippede navlestrengen over p\xc3\xa5 begge drenge.\n_START_SECTION_\nKarriere\n_START_PARAGRAPH_\nCeline Dions debutalbum kom til at hedde \xe2\x80\x9dLa Voix Du Bon Dieu\xe2\x80\x9d. I l\xc3\xb8bet af de n\xc3\xa6ste 2 \xc3\xa5r udsendte Celine Dion ikke mindre end fem albums. Hun fik guld for pladesalget i Frankrig, og det var hun den f\xc3\xb8rste canadier der fik._NEWLINE_I 1988 var Celine Dion ogs\xc3\xa5 blevet mere kendt i Europa, hvor hun dog manglede det helt store gennembrud. Det kom da hun takkede ja til at synge sangen \xe2\x80\x9dNe Partez Pas Sans Moi\xe2\x80\x9d i det schweiziske Melodi Grand Prix 1988, her vandt hun, og skulle nu optr\xc3\xa6de live for hele Europa. Hun tog Europa med storm og vandt Eurovision Song Contest 1988, en sejr hun stadig er stolt over! I 1989 \xc3\xa5bnede hun Eurovision Song Contest med en engelsk sang, og i 1990 udsendte Celine Dion sit f\xc3\xb8rste engelsksprogede album. Det tog hende et \xc3\xa5r at l\xc3\xa6re engelsk, s\xc3\xa5 hun kunne indspille det. Kort efter det engelsksprogede album var udkommet, blev hun verdenskendt med sangen \xe2\x80\x9dBeauty and the Beast\xe2\x80\x9d som var titelsangen til \xc3\xa5rets Disney film, af samme navn. Hun fik flere grammyer for denne sang._NEWLINE_Op gennem 1990\'erne udsendte Celine Dion flere albums. Hun blev bedt om at indspille en sang med titlen \xe2\x80\x9dMy Heart Will Go On\xe2\x80\x9d. Sangen blev sendt til James Cameron, som var i gang med at indspille filmen Titanic. Han havde bestemt at der ikke skulle v\xc3\xa6re sang med i filmen, kun instrumental musik. Men da han h\xc3\xb8rte denne sang var han solgt, og Celine Dion stod nu bag endnu et filmhit, denne gang overgik det Disney-sangen. Sangen \xe2\x80\x9dMy Heart Will Go On\xe2\x80\x9d gav mange priser blandt andet en Oscar. Albummet Let\xe2\x80\x99s Talk About Love, med sangen p\xc3\xa5, solgte over 30.000.000 eksemplarer._NEWLINE_I perioden 2003-2007 har Celine Dion optr\xc3\xa5dt fem aftener om ugen med showet \xe2\x80\x9dA New Day\xe2\x80\x9d p\xc3\xa5 Colosseum, Caesars Palace i Las Vegas. Bygningen er opf\xc3\xb8rt til Celine Dion og dette show. Det har v\xc3\xa6ret en milliardkontrakt, men Celine Dion, \xc3\xb8nskede ikke at forl\xc3\xa6nge den denne gang. Hun savnede tourlivet og at rejse rundt i Europa. Derfor tog hun igen p\xc3\xa5 turne fra 2008. Hun varmede op med udsendelsen af albummet Taking Chances som blandt andet indeholder en coverversion af Tim Christensens k\xc3\xa6rlighedsang fra DR serien Nikolaj og Julie, \xe2\x80\x9dRight Next to the Right One.\xe2\x80\x9d_NEWLINE_Celine Dion begyndte 15 marts 2011 igen at spille p\xc3\xa5 Colosseum, Caesars Palace i Las Vegas. Denne gang hed showet helt enkelt "Celine". Der vil hun v\xc3\xa6re frem til 2019.'